Diari Oficial de la Generalitat Valenciana


Sumari del DOGV 5004, del 12-05-2005 (2005/4675)

Resolució de 13 d'abril de 2005 de la directora general de Gestió del Medi Natural de la Conselleria de Territori i Habitatge, per la qual s'ordena la part dispositiva de les declaracions d'impacte ambiental.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5004

Data del DOGV
:   12-05-2005

Secció del DOGV
:   V. ALTRES ANUNCIS - E) MEDI AMBIENT

Número del document
:   2005/4675


Data del document
:   13-04-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * El Baix Segura
    * Algorfa
    * Benejúzar
    * impacte ambiental

Resolució de 13 d'abril de 2005 de la directora general de Gestió del Medi Natural de la Conselleria de Territori i Habitatge, per la qual s'ordena la part dispositiva de les declaracions d'impacte ambiental. [2005/X4675]
  
Els articles 4.3 i 22 del Reial Decret Legislatiu 1.302/1986, de 28 de juny, d'avaluació d'impacte ambiental i del Reial Decret 1.131/1988, de 30 de setembre, pel qual s'aprova el reglament per a l'execució de l'anterior decret, respectivament, establixen l'obligatorietat de fer públiques les declaracions d'impacte ambiental
  
Seguint aquesta línia, els articles 5.3 i 28 de la Llei 2/1989, de 3 març, de la Generalitat Valenciana d'Impacte Ambiental, i del seu Reglament, aprovat per Decret 162/1990, respectivament, establixen l'obligatorietat de fer públiques les declaracions d'impacte ambiental, i en particular, de publicar estes declaracions en el Diari Oficial de la Generalitat Valenciana.
  
En virtut d'això, he resolt:
  
Article únic
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 002/05-AIA, que segons el Reglament aprovat per Decret 162/1990 estableix l'obligatorietat de publicar-les.
  
València, 13 d'abril de 2005.- La directora general de Gestió del Medi Natural: Concepción Maroto Álvarez.
  
Declaració d'impacte ambiental
  
Expedient: 002/05-AIA
  
Promotor: Conselleria de Territori i Habitatge
  
Autoritat substantiva: Direcció General de Qualitat Ambiental. Conselleria de Territori i Habitatge.
  
Objecte del projecte: Pla zonal de R.U. de la zona XVII del Pla integral de residus de la Comunitat Valenciana.
  
Localització: comarca: el Baix Segura. Província d'Alacant.
  
Descripció del projecte
  
1. Descripció de les característiques més rellevants de l'actuació.
  
En primer lloc, el Pla zonal ha tingut com a objectiu diagnosticar la situació actual de la comarca del Baix Segura en matèria de gestió de residus urbans i infraestructures disponibles.
  
El present Pla de residus afectarà els residus urbans municipals definits per la Llei 10/2000, de residus de la Comunitat Valenciana, i queden exclosos d'aquest pla els residus amb normativa específica.
  
Una vegada analitzada la situació actual i vistos els problemes que hi ha pel que fa als sistemes de recollida, relació contenidors/ ciutadans, implantació de recollida selectiva, ecoparcs disponibles, centres de RCD, tractament de voluminosos, dèficit d'infraestructures de valorització i eliminació de RU, etc., el pla proposa una nova ordenació en la gestió dels residus, i dota de les infraestructures necessàries per a poder dur-lo a terme i adaptar-se a la legislació vigent.
  
Pel que fa a la gestió dels residus aquest pla proposa:
  
1. Prevenció en la producció.
  
- Campanyes d'informació i sensibilització a tots els agents implicats
  
2. Recollida municipal de residus.
  
- Recollida en vorera. Dos contenidors per cada 75 habitants, un per a la recollida de la fracció orgànica i una altra per a la fracció resta.
  
- Recollida selectiva en àrees d'aportació de: paper-cartó, vidre i envasos lleugers.
  
- Porta a porta per als grans productors de determinats residus (hospitals, restaurants, menjadors, mercats, grans superfícies...)
  
3. Recepció en ecoparcs
  
- Restes de jardineria i poda.
  
- Residus perillosos d'origen domèstic (bateries esgotades, olis usats, fluorescents, medicaments...)
  
- Runes d'obres menors domiciliàries
  
- Residus voluminosos i efectes domèstics (electrodomèstics, mobles, matalassos...)
  
4. Forns incineradors en les plantes de valorització (animals domèstics)
  
5. Tractament i valorització dels residus
  
- Plantes de classificació d'envasos lleugers procedents de la recollida selectiva.
  
- Planta de classificació de materials a partir dels residus arreplegats en massa
  
- Tractament de la fracció orgànica
  
- Tractament per a l'eliminació dels residus en abocadors
  
- Tractaments de valorització tèrmica
  
Pel que fa a les infraestructures previstes per a dur a terme la gestió descrita en l'apartat anterior es proposa la construcció i posada en funcionament de:
  
- Una planta de valorització de RU
  
- Una planta de classificació i valorització de residus voluminosos
  
- Un abocador de rebutjos de RU
  
- Una o diverses plantes de transferència segons necessitats
  
- Un ecoparc per a cadascun dels municipis del Pla zonal que no en tinguen.
  
La vida útil de les instal·lacions o el període d'explotació d'aquestes es limita a 20 anys.
  
A més d'una nova gestió en els residus, el pla proposa una sèrie de mesures:
  
- Mesures compensatòries a favor d'aquells municipis al terme municipal dels quals s'ubiquen les instal·lacions d'eliminació i valorització de residus (mesures econòmiques, de caràcter ambiental, de promoció i educació ambiental)
  
- Mesures d'àmbit municipal (ordenances municipals, promoció i educació ambiental i campanya de conscienciació social).
  
Tramitació administrativa
  
1. Informació pública. Remissió de l'expedient
  
En data 15 de gener del 2005, la Direcció General de Qualitat Ambiental de la Conselleria de Territori i Habitatge, remet els exemplars del document d'informació, document d'ordenació i estudi d'impacte ambiental del projecte de referència.
  
S'adjunta certificat del resultat de la informació pública de l'expedient emés pel director general de Qualitat Ambiental en què consta tant el període d'exposició pública com les al·legacions formulades.
  
En data 9 de març del 2005, es rep de l'Àrea de Residus d'aquesta Conselleria, informe en què s'indica que en relació amb el pla zonal i basant-se en les al·legacions presentades en la fase d'exposició pública, s'han realitzat les correccions pertinents al document d'informació pel la qual cosa s'adjunten els plànols modificats núm. 5, núm. 6.1, i núm. 6.2. Concretament, s'ha adaptat la cartografia de classificació urbanística dels municipis d'Algorfa i Benejúzar segons el planejament vigent, per la qual cosa s'ha vist reduïda la superfície de zones aptes orientatives per a la ubicació d'infraestructures de residus urbans.
  
Consideracions ambientals
  
1. Elements ambientals que poden veure's afectats de forma important pel pla zonal.
  
Del conjunt d'infraestructures necessàries per a dur a terme la gestió dels residus urbans del pla zonal, són les infraestructures de valorització i eliminació de residus urbans les quals requereixen, ateses les possibles afeccions ambientals que generen, uns condicionants més restrictius.
  
Per a determinar la localització de zones favorables on ubicar aquestes instal·lacions s'han tingut en compte els criteris tècnics de construcció, explotació i segellat d'abocadors i les variables territorials, ambientals i urbanístiques que condicionen l'elecció d'un emplaçament com a zona apta d'acord amb els criteris establits en la Llei 10/2000, de residus i al RD 1.481/2001, per la qual es regula l'eliminació de residus per mitjà de depòsit controlat.
  
Es descriuen a continuació les variables tingudes en compte:
  
- Descripció del medi (enquadrament geogràfic, variables climàtiques, geologia, edafologia, hidrologia i hidrogeologia, vegetació i fauna).
  
- Àrees amb regs naturals i limitacions d'ús (riscos d'inundació, sísmics, vulnerabilitat de les aigües subterrànies, riscos de despreniment, lliscament, subsidència i col·lapse).
  
- Espais naturals protegits (LIC, ZEPA, parcs i paratges naturals, zones humides, microreserves)
  
- Planejament urbanístic (sòl urbà, sòl urbanitzable i sòl no urbanitzable)
  
- Condicions de transport (autopistes, carreteres nacionals i carreteres comarcals)
  
Com resultat de l'estudi de totes aquestes variables, s'han seleccionat una sèrie d'àrees o zones que a falta d'estudis de detall poden considerar-se favorables per a la implantació d'Infraestructures de valorització i eliminació de residus urbans. Totes aquestes variables han sigut reflectides en la cartografia i la superposició d'aquestes ha donat lloc a un mapa de zones potencialment aptes per a la ubicació d'aquestes infraestructures.
  
De les variables ambientals considerades, no s'ha tingut en compte la possible afecció a forests d'utilitat pública i la seua protecció davant de qualsevol activitat incompatible amb l'ús d'aquests d'acord amb la legislació forestal vigent. Tampoc no s'ha tingut en compte la possible protecció dels sòls qualificats com a sòl no urbanitzable.
  
Un altre aspecte que tampoc ha sigut previst en el pla zonal i que ha de ser identificat i avaluat en els estudis de detall de cadascuna de les infraestructures que es proposen, és la possible afecció derivada de la construcció dels nous traçats o ampliació d'accessos existents a les zones seleccionades com favorables.
  
2. Identificació i valorització dels impactes.
  
Efectuada la identificació i valorització dels impactes derivats de la implantació del Pla zonal de residus i de les infraestructures necessàries per a dur-lo a terme, es considera que el pla zonal constitueix en si mateix una millora en la gestió dels residus, la màxima valorització dels residus, reutilització dels recursos, creació de llocs de treball i una millora substancial en les condicions higienicosanitàries derivades de l'abocament controlat dels residus.
  
D'acord amb allò que s'ha indicat en la documentació tramitada, cadascuna de les infraestructures de valorització i eliminació de residus que es construïsca d'acord amb el pla haurà de presentar un projecte i un estudi d'impacte ambiental reflectint a una escala de detall les característiques naturals de l'emplaçament i el seu entorn immediat, com també la identificació i valorització d'impactes que aquesta activitat puga generar sobre el medi ambient proposant totes les mesures protectores i correctores necessàries per a garantir el funcionament correcte de les instal·lacions i la mínima afecció el seu entorn.
  
S'hauran de tenir en compte, a més de les variables indicades en l'apartat anterior, altres com ara camins ramaders, patrimoni cultural valencià, captacions d'aigua, coves, avencs o altres cavitats.
  
Assenyalar a més, que la construcció o adequació dels camins d'accés a les instal·lacions poden generar majors impactes que les mateixes instal·lacions de valorització o eliminació de residus.
  
3. Consideracions sobre la proposta de mesures correctores i del programa de vigilància ambiental.
  
Actualment, la gestió dels residus realitzada en les comarques de l'àmbit del pla presenta deficiències, per la qual cosa el mateix pla zonal és per ell mateix una mesura correctora a l'actual gestió dels residus urbans, en adaptar la gestió dels residus urbans a les més modernes directrius i tecnologies, minimitzant els impactes i afavorint el desenvolupament sostenible.
  
Pel que fa a les infraestructures, en l'estudi d'impacte del present pla es recullen una sèrie de directrius que han d'aplicar-se per a minimitzar o eliminar els impactes ambientals que poden generar-se durant la construcció, el funcionament i l'abandó dels centres de valorització i instal·lacions d'eliminació de residus.
  
Aquestes directrius que resulten adequades quedaran recollides en els estudis d'impacte ambiental que es presenten per a cadascuna de les instal·lacions de tractament o eliminació del pla zonal.
  
D'altra banda, en el document d'ordenació del pla es defineixen les bases tècniques per a l'elaboració dels projectes de gestió d'acord al RD 1.481/2001 relatiu a l'abocament de residus, annexos I i III, en el qual s'estableixen les mesures correctores que han d'aplicar-se per a minimitzar els impactes i garantir la correcta construcció, el funcionament i la clausura de les instal·lacions.
  
Pel que fa al Pla de control i vigilància ambiental proposat en l'estudi, aquest defineix adequadament les directrius que han d'aplicar-se per a garantir el correcte desenvolupament del mateix pla zonal com també les directrius que s'han de seguir durant la construcció, el funcionament i l'abandó de les diferents instal·lacions de tractament i eliminació de residus.
  
Això no obstant, indicar que el desenvolupament dels plans de control i vigilància ambiental dels diferents projectes que es tramiten hauran de complir l'annex III del RD 1.481/2001, pel qual es regula l'eliminació de residus per mitjà d'abocador.
  
Consideracions jurídiques
  
1. El projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'impacte ambiental i concordants del seu reglament. L'activitat proposada es troba inclosa en l'annex I, apartat 8 g, del Decret 162/1990, de 15 d'octubre, pel qual s'aprova el Reglament de la Llei 2/1989, d'impacte ambiental.
  
2. En l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana, i en les altres disposicions que se li apliquen.
  
3. Segons l'Ordre de 9 de setembre del 2003 de la Conselleria de Territori i Habitatge, en la qual es desenvolupa el Decret 119/2003, d'11 de juliol, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge, en l'article 17 estable que correspon a l'Àrea d'Avaluació Ambiental executar la coordinació de l'avaluació i l'estimació d'impactes de plans, programes i projectes.
  
Per tant, i a la vista de tot l'anterior i de la proposta tècnica de declaració d'impacte ambiental, fent ús de les facultats que tinc legalment atribuïdes, formule la següent,
  
Declaració d'impacte ambiental
  
Primer
  
Estimar acceptable, només a l'efecte ambiental i sense perjudici de l'obtenció prèvia de les autoritzacions sectorials que se li apliquen, el projecte del Pla zonal de residus de la zona XVII del Pla integral de residus de la Comunitat Valenciana, que afecta la comarca del Baix Segura (Alacant) sempre que aquest es desenvolupe d'acord amb les mesures proposades en la documentació tramitada i en els condicionants establits en el següent apartat.
  
Segon
  
1) Tots els projectes i estudis d'impacte ambiental que es tramiten per a cadascuna de les instal·lacions de valorització i eliminació de residus urbans compliran els requisits establits en la Llei 10/2000, de residus i el RD 1.481/2001, pel qual es regula l'eliminació de residus per mitjà de depòsit en abocador.
  
2) Pel que fa al Pla zonal, caldrà ajustar-se al que disposa la Llei 3/1993, forestal de la Comunitat Valenciana i el seu reglament d'execució.
  
3) Quan les instal·lacions proposades ocupen sòl no urbanitzable protegit, s'haurà de tenir en compte la normativa urbanística municipal pel que fa als usos permesos o prohibits en aquest tipus de sòl.
  
4) Els accessos a les instal·lacions de nova execució hauran de ser objecte d'avaluació d'impacte ambiental d'acord al punt 8 a) de l'annex I i al punt 3 b) de l'annex II del Reglament per a l'execució de la Llei 2/1989, d'impacte ambiental.
  
5) En aquells casos en què hi haja afecció a camins ramaders, haurà de tramitar-se el corresponent expedient de modificació (o reposició de pas) davant de la Direcció Territorial de Territori i Habitatge d'Alacant, i obtenir l'autorització corresponent d'acord amb la Llei 3/95, de 23 de març, de camins ramaders.
  
6) En el cas que se situe una instal·lació sobre el perímetre de protecció d'una captació d'aigües, haurà d'obtenir-se la corresponent autorització de la Confederació Hidrogràfica del Xúquer, d'acord al Reglament del domini públic hidràulic de la Llei19/1985, de 2 d'agost, d'aigües.
  
7) D'acord amb l'article 11 de la Llei 4/1998, d'11 de juny, de patrimoni cultural valencià, l'estudi d'impacte ambiental de cadascuna de les instal·lacions que es tramiten d'acord amb el pla zonal, hauran d'incloure l'informe vinculant de la Conselleria de Cultura, Educació i Esports, per la qual cosa en el cas que hi apareguen valors culturals que s'hagen de protegir s'hauran de prendre les mesures correctores oportunes que preveja el projecte.
  
8) Igualment, si es detecta la presència de coves, avencs o altres cavitats subterrànies, el fet es comunicarà a la Conselleria de Territori i Habitatge, atés que aquest tipus de formacions es troben protegides per l'article 16 de la Llei 11/1994, de 27 de desembre, d'espais naturals protegits de la Comunitat Valenciana.
  
Tercer
  
Es notificarà a les persones interessades que contra aquest resolució, per no ser un acte definitiu en via administrativa, no hi cap cap recurs; la qual cosa no és inconvenient perquè puguen utilitzar-se els mitjans que en defensa del seu dret estimen pertinents.
  
Quart
  
Es publicarà aquesta declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que disposa l'article 31.5 del Decret 162/1990, del 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.